runetrust/blame-folketinget-dk huggingface dataset:
Preben Bang Henriksen (V), 2023-02-28:
Det er jo fristende at holde en tilsvarende lang tale, som min kollega netop har holdt, og gentage alt det, han har sagt, for det er som talt ud af min mund.
Det er nok også at spilde vores tid, så jeg kan i hvert fald sige, at jeg fuldt ud tilslutter mig det, Socialdemokratiets ordfører har sagt om det pågældende lovforslag her.
Men som en mand i min alder lærer man i hvert fald et par nye udtryk, når man læser det igennem.
Grooming havde jeg nok en idé om hvad kunne være.
Der udnytter man tillidsforholdet til børn.
Og der får man altså nu en strafferamme på 2 år.
Ja, i det hele taget opererer man jo igen hele forslaget igennem med strafferammer og normalstraf.
Men det er godt nok et underligt fænomen, vi opererer med i Danmark: Der er nogle kolossale strafferammer, der stort set aldrig bliver udnyttet – eller aldrig bliver udnyttet fuldt ud, kan man i hvert fald rolig sige.
Men det er der udvalg der ser på, og jeg venter spændt på, hvad de når frem til.
Det var en lille sidebemærkning omkring strafferammer.
Ud over det omfatter forslaget også sextortion.
Det er åbenbart situationer, hvor man truer typisk unge mennesker til sex med sig selv eller til at dele nøgenbilleder eller noget andet ulækkert.
Og her bliver det fremover straffet som voldtægt med en strafferamme på 8 års fængsel.
Også her håber jeg, at vi ikke ender med 14 dages fængsel i de konkrete tilfælde.
Et andet element, der er med her, er – sådan lidt populært sagt – håndboldtrænerens sms med seksuelt indhold til unge under 18 år.
Sker sådan noget, jamen så falder der altså nu straf, som var det blufærdighedskrænkelse efter § 223 i straffeloven.
Et yderligere element er forveksling, hvor man åbenbart tror, man har sex med en anden.
Og det må man altså heller ikke, altså liste sig ind på den måde.
Og også det er blevet i hvert fald strafbart, ikke bare som blufærdighedskrænkelse, som det var førhen, men nu som egentlig voldtægt.
Og det kan jo ikke undre nogen, at sådan må det være.
Når man opererer med samtykke til sex, ligger der også deri, at det også er den rigtige person, man skal have sex med.
Der er også strafbarhedsbestemmelser omkring misbrug af religiøs afhængighed og lignende, alt sammen foranlediget af tidligere episoder.
Samlet set kan jeg sige: Vi har trængt til at få ryddet op i de her regler, og det er det, der er sket med det forslag, ministeren har fremsat, og Venstre kan fuldt ud støtte det.
Aaja Chemnitz (IA), 2023-02-28:
Allerførst vil jeg bare sige: Qujanaq illillu – selv tak, tak for lovforslaget.
Det er rigtig positivt og et godt eksempel på, hvordan man kan samarbejde mellem Grønland og Danmark.
Ja, det tager tid, når Inatsisartut skal høres, men det er jo også vigtigt, at man hører Grønlands parlament først og vi får det med i lovprocessen.
Noget af det, som er en udfordring i praksis, er, at mens der minimum sidder otte ovre i Nordatlantenheden i Justitsministeriet, sidder der typisk én i naalakkersuisut, der arbejder med hele justitsområdet hjemme i Grønland.
Det er en udfordring i forhold til netop at kunne sikre den her hurtige smidiggørelse af at få de her love i Danmark til også at træde i kraft i Grønland.
Er det noget, man kunne kigge på fremadrettet, altså hvordan man i højere grad kan samarbejde, også når man tager det in mente, at ressourcefordelingen kan være lidt skæv?
For det kan også være en hindring for, at lovgivningen ligesom bliver smidigere i forhold til Grønland og Danmark.
Pernille Vermund (NB), 2023-02-28:
Når vi diskuterer islamiske hovedtørklæder i folkeskolen, så handler det, ja, om undertrykkelse af kvinder, om undertrykkelse af piger, men det handler også om seksualisering af børn.
For med det islamiske hovedtørklæde ligger der et klart signal til pigerne om, at hvis du ikke dækker dig til, så er du ikke ærbar, og så risikerer du at blive udsat for overfald og overgreb af drenge, af mænd, og der ligger også et klart signal til drengene om, at de alle sammen er potentielle overgrebsmænd.
Det synes jeg og det synes vi i Nye Borgerlige er mindst lige så slemt.
Altså, hvordan folk opdrager deres børn, så længe man ikke udøver omsorgssvigt, blander vi os ikke i, men vi bryder os ikke om, at man siger til børn i den danske folkeskole, at de ikke er lige meget værd, og vi bryder slet ikke om, at den seksuelle ligestilling, vi har i Danmark, bliver undertrykt i den danske folkeskole.
Jeg synes, ordføreren mangler at sætte nogle ord på lige præcis det.
Mohammad Rona (M), 2023-02-28:
Tak for det.
I regeringsgrundlaget er der også en del nytænkning på udlændingeområdet, f.eks. i forhold til familiesammenføring og også i forhold til syriske piger, som får forlænget deres ophold.
Er det nogle ting, som vi kan regne med at De Konservative også vil være med på?
Per Larsen (KF), 2023-02-28:
Nu er det ikke mig, der er integrationsordfører og udlændingeordfører, så den vil jeg faktisk godt have lov til at lade ligge.
Mohammad Rona (M), 2023-02-28:
Ja, det er helt okay.
Christian Friis Bach (RV), 2023-02-28:
Tak for det.
Radikale Venstre ønsker, at alle skal have lov til at klæde sig, som de vil, uanset om det er med tørklæde, kalot eller kors.
Alle skal have lov til at være den, de gerne vil være, og alle skal have lov til at elske den, de elsker.
Vi vil stå vagt om menneskerettighederne, ikke mindst Den Europæiske Menneskerettighedskonvention.
Vi ønsker at styrke indsatsen mod diskrimination og sikre religionsfriheden og grundlovens bestemmelser om forbud mod diskrimination på grund af trosbekendelse, og derfor stemmer vi nej til beslutningsforslaget.
Det betyder ikke, at vi ikke ønsker at styrke indsatsen mod tvang eller negativ social kontrol.
Det gør vi, men det, der virker, er ikke at bekæmpe tvang med tvang.
Og man skaber ikke frihed med ufrihed – men det gør man med viden og oplysning, dialog, samtale, uddannelse og ikke mindst støtte til de børn og piger, som har brug for det.
Pigegrupper, social støtte, netværk skaber resultater.
Det styrker indsatsen mod tvang og social kontrol, og det er der talrige eksempler på.
Allerede for 25 år siden, da jeg var formand for Mellemfolkeligt Samvirke, viste vi gode og solide resultater med pigenetværk, som hjalp pigerne til at tale sammen og bryde ud af den sociale kontrol, de måtte være udsat for.
Det virker.
Den slags burde vi gøre langt mere, langt bedre.
Det er vejen frem.
Tak for ordet.
Pernille Vermund (NB), 2023-02-28:
Det var alene, fordi jeg så en ordfører fra Alternativet og Alternativet plejer at tale før os, men ja, det bliver så ikke i dag.
I den danske folkeskole skal børn ikke påduttes seksualiserede og undertrykkende religiøse påklædningsdogmer, og de ansatte skal ikke missionere for en kvindeundertrykkende ideologi og religion i deres arbejdstid; offentligt ansatte bør optræde neutralt.
Derfor skal elever og ansatte naturligvis ikke bære islamiske tørklæder i grundskolen.
Hvis man vitterlig gerne vil iføre sig et islamisk tørklæde, hvilket jeg har svært ved at forstå at nogen kan ønske sig – fred være med det – jamen så må man tage det på, når skoletiden og arbejdstiden er slut, og selvfølgelig tage det af, før man møder ind på arbejde eller som elev i skole.
Den danske grundskole skal baseres på danske værdier, også når det gælder ligestilling mellem piger og mænd, mellem drenge og kvinder.
I den danske grundskole er piger og drenge lige meget værd.
Her skal alle være trygge ved, at man som pige eller kvinde ikke skal tildække sig med et islamisk tørklæde for at undgå chikane eller seksuelle overgreb.
Børn skal ikke seksualiseres – og slet ikke i den danske grundskole.
Det er et politisk ansvar, og det påtager vi os gerne i Nye Borgerlige.
Ved at forbyde det islamiske tørklæde for både piger og kvinder i den danske grundskole sikrer vi, at børn kan gå i skole uden at blive seksualiseret, og at de ansatte ikke missionerer for en kvindeundertrykkende ideologi og religion i deres arbejdstid.
Derfor bakker vi i Nye Borgerlige op om forslaget.
Tak for ordet.
Franciska Rosenkilde (ALT), 2023-02-28:
Tak for det, formand.
Tak for ordet.
Jeg vil bare helt kort tilkendegive, at Alternativets holdning til forslaget her er, at vi nok ikke så overraskende stemmer imod.
Vi er ikke for at skabe mere kontrol og tvang, tværtimod.
Så vi ønsker ikke et forbud.
Anders Kronborg (S), 2023-02-28:
Jeg vil gerne sådan helt oprigtigt takke ordføreren for den her debat.
Jeg mener, det er en vigtig debat.
Jeg ved også, at ordføreren på lange stræk af sin tid som politiker har en historie om at have været med til her i salen at rejse nogle af de her meget vigtige spørgsmål, hvor vi ikke må glemme den glemte kvindekamp, den sociale kontrol, som vi ved der foregår i vores samfund, og ligestillingen, som er udfordret på lange, seje stræk.
Men når jeg siger det, vil jeg også bare spørge ordføreren, om ordføreren slet ikke anerkender, at der er en udfordring i forhold til grundloven og de juridiske vurderinger, som der er.
Pia Kjærsgaard (DF), 2023-02-28:
Jo, der er en udfordring, men jeg synes, vi skal afprøve den udfordring.
Og som hr. Peter Kofod var inde på tidligere i den her debat, var der også en udfordring, da vi forbød burkaen – der var også en udfordring.
Da talte man også om grundloven, men vi gjorde det alligevel.
Det var et langt skridt på vejen, synes jeg, og derfor skal vi tage det næste skridt.
Og det med at nedsætte et forfatningsråd, som er sådan en second opinion, kan man sige, i forhold til de jurister, som arbejder for og i Justitsministeriet, synes jeg faktisk kunne være en rigtig god idé.
Det kunne måske være i forbindelse med det her forslag; jeg synes, det ville være fremragende, hvis man også afsøgte det.
Anders Kronborg (S), 2023-02-28:
Tusind tak for svaret.
Og det var jo, synes jeg, mere konstruktivt og lidt mindre hårdt end det svar, som ordføreren gav til Danmarksdemokraterne, for det er jo ikke bare at stemme ja eller nej til beslutningsforslaget.
Det er også at se nuanceret på juraen.
Hvis det nu var så let, som jeg synes ordføreren gav udtryk for over for Danmarksdemokraterne, hvorfor fik Dansk Folkeparti så ikke bare gennemført det, da partiet sad med den helt store magt?
Jeg ved jo, at ordføreren har været en af de måske mest magtfulde personer i dansk politik op igennem 00'erne – og det her er jo ikke et nyt fænomen, det er ikke en ny udfordring.
Pia Kjærsgaard (DF), 2023-02-28:
Hold da op, altså, og tak for det.
Man ved jo også godt i Socialdemokratiet, at vi fik gennemført ret meget.
At jeg overhovedet kan stå på den her talerstol, uden at folk udvandrer, er et langt skridt.
Må jeg sige i forhold til Danmarksdemokraterne – og det er ikke en bebrejdelse, men hr. Anders Kronborg var her ikke under debatten, så vidt jeg ved, da Danmarksdemokraterne var på: Danmarksdemokraterne vil bare dele forslaget op; for man kan ikke gøre det over for lærerne, fordi de så måske står uden arbejde.
Sikke en undskyldning.
Jeg kunne ikke rigtig få ud af Danmarksdemokraterne, om man ville stemme ja eller nej, hvis ikke vi opdelte forslaget, og jeg kan bare sige: Det gør vi ikke.
Så det handlede ikke om juristeri.
Jeg tror faktisk, vi var enige langt hen ad vejen – og alligevel ikke.
Per Larsen (KF), 2023-02-28:
Jeg synes under alle omstændigheder, det er problematisk.
Altså, vi har jo en grundlov, hvor der er grundlovsfæstet religionsfrihed, og på samme måde er der altså også menneskerettighedskonventionens artikel 9, som også giver ret til religionsfrihed.
Peter Kofod (DF), 2023-02-28:
Nogle af de andre ordførere har jo talt om grundlovens begrænsninger eller internationale konventioner.
Hvis det nu pludselig viser sig, at grundloven giver den her mulighed, eller at de internationale konventioner ikke står i vejen, kunne ordføreren så støtte sådan et forslag?
Nu vil ordføreren jo slet ikke forholde sig til de her ting.
Tak for det.
Den samme argumentation kunne man jo også bruge over for burkaen: Hvis man ikke accepterer burkaen i det offentlige rum, sætter de her kvinder sig bare hjem, og så skal man betale ledighedsydelser og alt muligt andet for dem.
Altså, det går jeg ikke ud fra ordføreren kan stå på mål for.
Jeg håber, ordføreren kan se, hvor absurd en påstand det ville være.
Det ville jo være helt vildt langt ude at sige: Hvis man ikke bare accepterer de her islamiske skikke i det offentlige rum, kommer I bare til at betale for det alligevel.
Jeg må sige, at jeg er noget overrasket over, at Danmarksdemokraterne ikke køber det her super forslag, som jo vil sætte en stopper for en del af den sociale kontrol.
Jeg synes ikke, at vi skal have tørklæder i det offentlige rum.
Jeg synes ikke, at vi skal have små piger med tørklæder i skolerne.
Susie Jessen (DD), 2023-02-28:
Vi bakker fuldstændig op om et forbud mod tørklæder i grundskolen.
Hvad angår burkaer og niqab, tvivler jeg altså på, at der er særlig mange af de kvinder, der har haft niqab på i Danmark, som har haft et arbejde i forvejen, så man kan ikke sammenligne de to ting med hinanden.
Men vi bakker fuldstændig op om et forbud mod tørklæder i grundskolen.
Peter Kofod (DF), 2023-02-28:
Jeg skal bare vide: Stemmer Danmarksdemokraterne ja eller nej til forslaget her?
Steffen Larsen (LA), 2023-02-28:
Jeg vil prøve trods alt at være lidt konstruktiv over for forslagsstilleren.
Vi ønsker jo i Liberal Alliance et samfund, hvor der er et stærkt kommunalt selvstyre og en decentralisering af magten i så vidt omfang som muligt, så vi mener sådan set, at det bør være op til den enkelte skolebestyrelse at bestemme, om der skal være krav til beklædningen.
Det er altså ikke en sag for landets Folketing eller for regeringen som sådan.
Så på den måde kan man komme uden om det her med, at det er ulovlig religiøs diskrimination.
Men hvordan folk går klædt på arbejde eller en institution, er altså i vores verden op til virksomheden selv og ikke op til Folketinget.
Vi har dog i Liberal Alliance netop et ønske om at øge den personlige frihed, hvorfor den negative sociale kontrol er noget, som vi ligesom forslagsstilleren er optaget af at begrænse – det skal ikke være nogen hemmelighed.
Men det er som sagt fortsat op til den enkelte skole at bestemme, hvilke krav de ønsker at stille til elevernes påklædning, og vi er derfor imod forslaget, da det bryder ind i, hvad den enkelte skole selv burde have en ret til at styre i et oplyst demokratisk samfund som det danske.
Per Larsen (KF), 2023-02-28:
Tak for det, formand, og tak til Dansk Folkeparti for at rejse den her debat.
Fra Konservatives side anerkender vi, at nogle piger og kvinder bliver udsat for negativ social kontrol ved at blive påduttet at bære islamisk tørklæde.
Især når det kommer til børn med tørklæde, skærer det i mit hjerte.
Jeg begriber ikke, at det er nødvendigt, at børn skal påduttes at skjule deres hår, som jo er et symbol på pigens skønhed for deres venner og veninder, fordi deres skønhed er reserveret til en mulig fremtidig ægtefælle.
Det er at seksualisere barnet i en alt for tidlig alder.
Der er dog ikke noget videnskabeligt grundlag for virkningen og konsekvenserne af et forbud.
Vi frygter, at det kan medføre, at forældre vælger at sende deres muslimske piger på muslimske friskoler eller vælger at tage dem helt ud af skolen og i stedet hjemmeundervise dem.
Det ville på ingen måde gavne integrationen, og det ville slet ikke gavne de små piger, som det her primært jo handler om.
Vi er også nødt til at skulle have undersøgt grundigt, om et forbud overhovedet kan vedtages eller det konflikter med de internationale konventioner.
Når det er sagt, vil vi også gerne slå fast, at Kommissionen for den glemte kvindekamp udfører et meget vigtigt stykke arbejde med at få bugt med de massive problemer, der er forbundet med den negative sociale kontrol.
Vi har også selv en meget dygtig repræsentant i kommissionen i form af den konservative Roya Moore, som har et indgående kendskab til området og endda desværre selv har været udsat for et forsøg på social kontrol i form af en shariaskilsmissekontrakt.
Men så længe de præsenterede problemstillinger ikke er undersøgt rent juridisk i forhold til de implikationer, der kan være der, kan Det Konservative Folkeparti ikke støtte dette beslutningsforslag, men vi er selvfølgelig meget villige til at drøfte problematikken og løsninger heraf, og det tænker jeg vi også får en god anledning til i forbindelse med kommissionens arbejde.
Vi har et ansvar for at gøre op med den massive negative sociale kontrol, der desværre stadig væk pågår i Danmark.
Pia Kjærsgaard (DF), 2023-02-28:
Det er bare lige til oplysning.
For det er helt klart i forslaget og helt klart under den her debat, at det også er muslimske friskoler.
Nu blev der sagt fra ordførerens side, at så sender man bare barnet i en muslimsk friskole.
Det er grundskolen, det er ikke bare folkeskolen – det er grundskolen ; det er alle skoler.
Det er bare til orientering.
Per Larsen (KF), 2023-02-28:
Tak for det, og det har jeg bestemt også forstået.
Men hvis det er sådan, at man som forældre til de her piger i yderste konsekvens absolut vil have, at de skal bære tørklæde, så risikerer vi jo, at de hjemmeunderviser dem, og det mener jeg bestemt ikke skal ske.
Jeg synes jo, at noget af den bedste integration, vi kan sørge for, rent faktisk er, at de piger får en rigtig god uddannelse, sådan at de i højere grad får mulighed for selv at træffe deres valg fremadrettet, og det er i hvert fald ikke særlig hensigtsmæssigt, hvis det er sådan, at de skal hjemmeundervises.
Pia Kjærsgaard (DF), 2023-02-28:
Jamen det er ikke sikkert, at de får så god en uddannelse, for der er jo stadig væk erhverv, der ikke bryder sig om, at man sidder med et tørklæde på.
Det er der, og det kan jeg godt forstå.
Men jeg må bare sige, at i Frankrig er det gjort op, at det er omkring 5 pct., der med deres forbud ikke ønsker at deltage i det almindelige skolevæsen og – hvad de så gør, ved jeg ikke – bliver undervist hjemme; det er jeg ikke sikker på.
Men det er jo sådan ret begrænset, synes jeg, og jeg tror også, det samme vil gøre sig gældende her.
Men altså, vi kommer jo nok ikke dertil lige her i første omgang, for jeg kan jo udmærket høre på ordførerne, hvor det bærer hen.
Per Larsen (KF), 2023-02-28:
Netop det franske eksempel illustrerer sådan set meget godt, at der vil være nogen, som så ikke får den uddannelse, som de ellers ville kunne have fået, hvis det var sådan, at de havde fået mulighed for at få en bedre uddannelse, og det synes jeg jo er skammeligt over for de piger.
For jeg mener simpelt hen, at det at give dem en rigtig god uddannelse er en rigtig god gave at give dem.
Peter Kofod (DF), 2023-02-28:
Tak for det.
Men er det ikke sådan, hr. Per Larsen, at vi vedtager love i Folketinget, og så vil der altid være nogle, der forsøger at snyde sig udenom eller finde på andre løsninger, og så tager Folketinget hånd om det og lovgiver igen, hvis det måtte være nødvendigt?
Altså, jeg har det sådan lidt med den ordførertale, som lige er blevet holdt af den konservative ordfører, at ordføreren anerkender problemerne, han mener ikke, at vores løsninger duer, men kommer i øvrigt ikke med nogen forslag selv.
Hvad vil Det Konservative Folkeparti gøre for at sørge for, at den her sociale kontrol bliver brudt?
Per Larsen (KF), 2023-02-28:
Jamen vi vil jo bl.a. have fokus på området, og det er også derfor, at der er nedsat en kommission til at komme med nogle løsningsforslag til, hvordan man undgår den negative sociale kontrol.
Og jeg synes altså ikke, at det er hensigtsmæssigt, hvis det er sådan, at der er nogen, som tager deres små piger ud af skolen og på den måde isolerer dem.
Det er bestemt en god gave at give dem, at de oplever noget frihed og får en god uddannelse, og det synes jeg vi skal tage højde for.
Mohammad Rona (M), 2023-02-28:
Tak for det, og tak for talen.
Vi berørte det lidt tidligere på dagen i dag i forhold til ligestilling.
Hvad vil man gøre for alle de drenge, som også oplever negativ social kontrol, bl.a. i forhold til den historie, jeg selv fortalte?
Har Dansk Folkeparti en idé om det?
Pia Kjærsgaard (DF), 2023-02-28:
Jeg har ikke en løsning på, hvordan man kan få de muslimske samfund, som ikke vil være en del af Danmark, til at fungere.
Det ville jeg ønske at jeg havde.
Det er et langt, sejt træk.
Og jeg synes, at en af metoderne netop kunne være det her forslag i dag, for det betyder jo også, at de muslimske drenge skal holde op med at synes, at danske kvinder er – jeg vil helst ikke bruge ordet, men vi ved godt, hvilke tilråb mange danske kvinder og piger får af muslimske drenge, og det er jo helt hen i vejret.
Men det er jo, fordi mange af deres piger, de muslimske piger, er tildækkede, fordi de så ikke kan blive forulempet.
Det er jo der, vi er, og det synes jeg er et gigantproblem netop i forhold til tørklædet.
Peter Kofod (DF), 2023-02-28:
Tak for det, og tak for ordførertalen.
Den del, der handlede om bemyndigelser, synes jeg var interessant, for det er også noget af det, vi i Dansk Folkeparti har hæftet os ved, nemlig at det faktisk i virkeligheden er ret vidtgående med den mulighed, man uden om Folketinget giver til den til enhver tid siddende minister.
Jeg vil bare kvittere for den del til Enhedslistens ordfører og sige, at vi i hvert fald fra Dansk Folkepartis side gerne vil hjælpe Enhedslisten med, eller vi kan hjælpe hinanden med det, at få det undersøgt mere nøje i udvalgsbetænkningen, altså bore os ned i det.
Søren Egge Rasmussen (EL), 2023-02-28:
Tak for det.
Det er godt, der er flere, der har den interesse.
Vi sidder jo ikke i Folketinget for at give flest mulige bemyndigelser til ministre på ubestemt tid.
Landbrugsstøttereglerne kan jo ændres, og vi kunne jo følge op på det, når der er grund til at følge op på en landbrugsaftale, så vi ikke har en minister, der bare kan gøre, som vedkommende synes er bedst.
Så jeg synes, det er godt, at vi har en fælles interesse for det emne.
Christian Friis Bach (RV), 2023-02-28:
Tak for det.
Radikale Venstre bakker også op om L 51, forslag til lov om administration af den fælles landbrugspolitik.
Og det gjorde vi jo allerede før jul, hvor vi fik lovforslaget på plads i en hasteprocedure, som sikrede, at, ja, jeg og alle andre landmænd kunne få landbrugsstøtte i år og fremadrettet.
Men med lovforslaget skaber vi jo et fælles fundament for også at gå videre med den grønne omstilling af landbruget, og her er der nye bestemmelser, som kan skabe lavbundsprojekter, bioordninger og benyttelse af bruttoarealmodellen.
Og vi håber, at vi på den baggrund kan arbejde sammen om både at få styrket og udviklet dansk landbrug, få implementeret en klimaafgift, som vi jo i dag med Klimarådets rapport har set er afgørende vigtig, og kan få skabt nye ambitiøse mål og også få natur, biodiversitet og skov, og at vi kan gøre det på en måde, hvor vi tænker det sammen med loven som fundament og samtidig skaber nogle mere forenklede ordninger for både rådgivere – det er der brug for – og landmænd med mindre bureaukrati og besvær.
Så vi ser det sådan, at vi med det her lovforslag har fået lavet et godt såbed.
Nu skal vi gå videre ved at så og samarbejde, og så skal vi sammen forhåbentlig i løbet af i år høste nogle meget gode resultater, når det gælder den grønne omstilling af dansk landbrug.
Tak for ordet